
A manipuláció nyelvi eszközei Badiny Jós Ferenc rövid írásaiban

Dolgozatom manipulációra alkalmas nyelvi eszközöket – azon belül is érvelési hibákat – vizsgál Badiny Jós Ferenc (1909–2007) rövid őstörténeti írásaiban, pragmatikai keretben. Munkahipotézisem szerint az áltudományos nézetek népszerűségéhez – mint amilyet Badiny Jós munkái is képviselnek – nagyban hozzájárul tartalmuk mellett a manipulációra alkalmas eszközök használata is, ugyanakkor ilyen típusú vizsgálatok eddig nem történtek.
A kutatás alapjául szolgáló korpusznak Badiny Jós 1973-ban, az Ősi Gyökér folyóirat első évfolyamában megjelent írásait választottam. Ez 26 darab, 1-18 oldalas szöveget tartalmaz, melyek között cikkek, nyílt levelek és egy könyvismertető található.
A vizsgált korpuszból Eemeren és Grootendorst pragmadialektikus hibalistája alapján kigyűjtöttem és rendszereztem az érvelési hibákat típus és darabszám, valamint szövegben való előfordulás szerint (Eemeren és Grootendorst 1995). A manipuláció és a manipuláció nyelvi eszközeinek meghatározásához Árvay Anett definícióját használtam (Árvay 2003).
A korpusz szövegei közül mindegyik tartalmazott érvelési hibát (összesen 416 érvelési hiba). Fő tendenciának tekinthető, hogy kiemelkedően magas volt a szalmabábérvelés (36,7%) és a tekintélyre hivatkozás (31,2 %) aránya a többi érvelési hibához képest. Ezen két hibán kívül megtalálhatóak voltak még az alábbi hibák: személyeskedés, túl sokat állító kérdés, hamis dilemma, hivatkozás a népre, bizonyítás terhének áthárítása, irreleváns érvelés, megfélemlítés, elsietett általánosítás.
Mindezekből következtetni lehet arra, hogy ezen érvelési hibák manipulációra alkalmasak lehetnek, és a befogadót nem megalapozott következtetések levonására késztethetik, ezzel hozzájárulhatnak azon áltudományos nézetek népszerűségéhez és terjedéséhez is.

